Title: คำสั่งคณะกรรมการคุ้มครองผู้บริโภค ที่ 10/2552 เรื่อง ห้ามขายสินค้าลวดดัดฟันแฟชั่น

คำสั่งคณะกรรมการคุ้มครองผู้บริโภค

คำสั่งคณะกรรมการคุ้มครองผู้บริโภค
ที่ ๑๐/๒๕๕๒
เรื่อง
ห้ามขายสินค้าลวดดัดฟันแฟชั่น[๑]

ตามที่คณะกรรมการคุ้มครองผู้บริโภคมีคำสั่งที่
๑/๒๕๔๙ ลงวันที่ ๑๔ กุมภาพันธ์ ๒๕๔๙ ห้ามขายสินค้าลวดดัดฟันแฟชั่นเป็นการชั่วคราว
เนื่องจากคณะกรรมการคุ้มครองผู้บริโภคโดยสำนักงานคณะกรรมการคุ้มครองผู้บริโภค
ได้ทดสอบสินค้าดังกล่าวผลปรากฏว่า เป็นสินค้าอาจเป็นอันตรายแก่ผู้บริโภค
จึงให้ผู้ประกอบธุรกิจ ซึ่งประสงค์จะขาย ผลิต
สั่งหรือนำเข้ามาในราชอาณาจักรเพื่อขายลวดดัดฟันแฟชั่น
ติดต่อสำนักงานคณะกรรมการคุ้มครองผู้บริโภคเพื่อดำเนินการทดสอบหรือพิสูจน์ว่าสินค้าดังกล่าวไม่อาจเป็นอันตรายแก่ผู้บริโภคโดยให้ดำเนินการทดสอบหรือพิสูจน์ให้สามารถรู้ผลได้ภายในสามสิบวัน
นับแต่วันที่คำสั่งนี้ประกาศในราชกิจจานุเบกษา นั้น

เนื่องจากปรากฏว่าไม่มีผู้ประกอบธุรกิจเกี่ยวกับสินค้าลวดดัดฟันแฟชั่นรายใดติดต่อสำนักงานคณะกรรมการคุ้มครองผู้บริโภคเพื่อดำเนินการทดสอบหรือพิสูจน์ว่าสินค้านั้นไม่อาจเป็นอันตรายแก่ผู้บริโภคภายในกำหนดเวลาดังกล่าว

คณะกรรมการคุ้มครองผู้บริโภคในการประชุมครั้งที่
๕/๒๕๕๒ เมื่อวันที่ ๑๕ กรกฎาคม ๒๕๕๒ พิจารณาแล้ว เห็นว่า
สินค้าลวดดัดฟันแฟชั่นเป็นสินค้าที่อาจเป็นอันตรายแก่ผู้บริโภคและเป็นกรณีไม่อาจป้องกันอันตรายที่เกิดจากสินค้านั้น
โดยการกำหนดฉลากตามมาตรา ๓๐ แห่งพระราชบัญญัติคุ้มครองผู้บริโภค พ.ศ. ๒๕๒๒
หรือตามกฎหมายอื่นได้ จึงมีมติให้มีคำสั่งห้ามขายสินค้าลวดดัดฟันแฟชั่นเป็นการถาวร

อาศัยอำนาจตามความในมาตรา
๓๖ วรรคสอง แห่งพระราชบัญญัติคุ้มครองผู้บริโภค พ.ศ. ๒๕๒๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งตามมาตรา ๒๙ ประกอบกับมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการคุ้มครองผู้บริโภคจึงมีคำสั่ง
ดังต่อไปนี้

ข้อ ๑ 
ให้ยกเลิกคำสั่งคณะกรรมการคุ้มครองผู้บริโภค ที่ ๑/๒๕๔๙ ลงวันที่ ๑๔
กุมภาพันธ์ ๒๕๔๙ เรื่อง ห้ามขายสินค้าลวดดัดฟันแฟชั่นเป็นการชั่วคราว

ข้อ ๒ 
ห้ามขายสินค้าลวดดัดฟันแฟชั่น

ทั้งนี้
ตั้งแต่บัดนี้เป็นต้นไป

สั่ง ณ วันที่ ๓๑
กรกฎาคม พ.ศ. ๒๕๕๒
สาทิตย์  วงศ์หนองเตย
รัฐมนตรีประจำสำนักนายกรัฐมนตรี
ประธานกรรมการคุ้มครองผู้บริโภค

[เอกสารแนบท้าย]

๑.
คำเตือนพระราชบัญญัติคุ้มครองผู้บริโภค พ.ศ. ๒๕๒๒

(ดูข้อมูลจากภาพกฎหมาย)

ปริญสินีย์/ผู้จัดทำ
๑๗ ธันวาคม ๒๕๕๓

พัสสน/ผู้ตรวจ
๒๗ มกราคม ๒๕๕๔

[๑] ราชกิจจานุเบกษา
เล่ม ๑๒๖/ตอนพิเศษ ๑๓๖ ง/หน้า ๑๑๑/๑๘ กันยายน ๒๕๕๒